Die data wat die afgelope vier jaar gegenereer is, toon ook dat die kompetisie beslis ’n positiewe uitwerking op die verbetering van kuilvoerpraktyke in die land het. In 2014 het die wenner ’n punt van 64 aangeteken en in 2017 was die wenpunt ’n hele 84.
Venter verduidelik hierdie verbetering aan die hand van Sparta Baby Beef van Marquard se deelname. Hulle neem al sedert die aanvang van die kompetisie deel en het oor die vier-jaar tydperk 16 bunkers ingeskryf. Hulle punte oor die vier jaar vertel ’n verhaal van volgehoue gehalte, maar ook hoedat die inskrywings in die kompetisie verbeter het.
“Dit is ook ’n riem onder die hart dat ’n deelnemer soos hierdie jaar na jaar inskryf en ’n onskatbare bydrae maak tot die insameling van data wat vir ons bedryf van werklike waarde is, aangesien dit ’n reuse impak op die praktyk het,” sê Venter.